ÁLTALÁNOS ISKOLAI BEIRATKOZÁS

A 2024/2025. tanévre történő általános iskolai beiratkozás időpontja:

**2024. április 18. (csütörtök) 08:00-19:00 óra**

**2024. április 19. (péntek) 08:00-18:00 óra**

Az óvodai ellátás után a tanköteles és iskolaérett gyermeket a szülő (gondviselő) köteles beíratni a lakóhelye szerint illetékes vagy a választott iskola első évfolyamára.

Kétféle módon kezdeményezhető a gyermek beiratkozása:

1. Személyes ügyintézéssel, csak papír alapon történő adminisztrációval

2. Elektronikus jelentkezés lehetőségével kiegészített adminisztrációval

A tankötelessé váló gyermekek általános iskolai beiratkozásának folyamatát a szülők már a KRÉTA felületen is megtehetik. A rendszer lehetőséget ad a szülőknek, illetve a törvényes képviselőknek, hogy előzetesen, online elindíthassák a 2024 szeptemberében tankötelessé váló gyermekek iskolába való beiratkozását. A felületre való belépés után, a beiratkozáshoz szükséges személyes adatok kitöltésével lehet megjelölni a gyermeknek választott iskolát. Ugyanakkor a jelenleg hatályos jogszabályi előírások szerint az általános iskolákba történő beiratkozás személyes megjelenést és adategyeztetést igényel. A beiratkozás napján a szülőnek – függetlenül attól, hogy a két jelentkezési mód közül melyiket választotta – meg kell jelennie személyesen az intézményben, és bemutatni a szükséges dokumentumok, illetve nyilatkozatok eredeti példányát!

Amit mindenképpen hozzon magával a beírató szülő:

* a hatodik életévüket augusztus 31-ig betöltő gyerekek születési anyakönyvi kivonata vagy személyi igazolványa, esetleg útlevele,
* a diákigazolvány igényléséhez szükséges NEK-adatlap,
* a lakcímkártya,
* a tajkártya és
* az iskolai fejlettség elérését tanúsító igazolás.

Ez utóbbi lehet óvodai szakvélemény, nevelési tanácsadás során végzett iskolaérettségi szakértői vélemény, továbbá ha sajátos nevelési igényű gyerekről van szó, akkor szakértői vélemény az illetékes bizottságtól.